《德宗神武孝文皇帝挽歌词三首》
唐代·权德舆

覆露雍熙运，澄清教化源。赓歌凝庶绩，羽舞被深恩。

纂业光文凝，贻谋属孝孙。恭闻留末命，犹是爱元元。

梯航来万国，玉帛庆三朝。湛露恩方浃，薰风曲正调。

晏车悲卤簿，广乐遏箫韶。最怆号弓处，龙髯上紫霄。

常时柏梁宴，今日谷林归。玉斝恩波遍，灵輼烟雨霏。

乔山森羽骑，渭水拥旌旂。仙驭何由见，耘田鸟自飞。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。